b'\n_START_ARTICLE_\nInsula (bygning)\n_START_PARAGRAPH_\nen insula (flertall: insulae) var en murleieg\xc3\xa5rd for vanlige innbyggere i antikkens Rom og andre byer i Romerriket, mens domus, \xc3\xa9nfamiliehuset, var for den velst\xc3\xa5ende overklassen. Ordet insula kommer fra latin og betyr opprinnelig \xc3\xb8y, og blokkene var ofte store og bygd sammen s\xc3\xa5 de kunne fylle et helt kvartal, nesten som en \xc3\xb8y i byen.  _NEWLINE_Allmuen i Rom var trengt sammen p\xc3\xa5 et relativt lite omr\xc3\xa5de, bymuren begrenset utvidelse p\xc3\xa5 bakkeniv\xc3\xa5, og det var n\xc3\xb8dvendig \xc3\xa5 bygge tett og h\xc3\xb8yt for \xc3\xa5 f\xc3\xa5 boliger til alle, dette ga ogs\xc3\xa5 best inntjening for huseierne. Blokkene var gjerne oppf\xc3\xb8rt i flere etasjer, og kunne ha kommersielle virksomheter, som butikker og tavernaer, i f\xc3\xb8rste etasje og leieboere i rom og leiligheter i de \xc3\xb8vre etasjene. De nederste etasjene var mest solid bygget, og inneholdt leiligheter for bedrestilte borgere. Disse leilighetene hadde pumpeanordninger som s\xc3\xb8rget for vannforsyning, mens leieboerne i de \xc3\xb8vre etasjene m\xc3\xa5tte bruke offentlige vannkilder og avtreder. _NEWLINE_Den romerske dikteren Martial refererte flere ganger til seg selv og andre fattige som m\xc3\xa5tte bo aller \xc3\xb8verst i de d\xc3\xa5rligste rommene i leieg\xc3\xa5rdene. I et av diktene skriver han om en kjenning som m\xc3\xa5tte g\xc3\xa5 200 trappetrinn for \xc3\xa5 komme hjem. Dette kan v\xc3\xa6re en satirisk poets overdrivelse, men faktum er at flere keisere innf\xc3\xb8rte lover som skulle begrense h\xc3\xb8ydene p\xc3\xa5 leieg\xc3\xa5rdene. Augustus bestemte at en insula kunne v\xc3\xa6re maksimum 70 romerske fot h\xc3\xb8y, det vil si rundt 21 meter, eller minimum sju etasjer. Dette tyder p\xc3\xa5 at denne h\xc3\xb8yden var overskredet mange nok ganger til \xc3\xa5 kreve en regulering. _NEWLINE_En insula var som regel oppf\xc3\xb8rt av en huseier som ikke selv bodde i bygningen, men som var interessert i mest mulig profitt, og derfor bygget husene raskt og av til dels d\xc3\xa5rlige materialer. Et typisk eksempel p\xc3\xa5 en slik hushai er Cicero, som eide et mangfold av insulae. Han skal ha v\xc3\xa6rt kynisk og bare interessert i fortjeneste, ikke i leieboernes sikkerhet. Den romerske historikeren Strabon har beskrevet hvordan det gikk en endel\xc3\xb8s str\xc3\xb8m med leveranser av byggematerialer inn til byen, for \xc3\xa5 erstatte insulae, som stadig kollapset._NEWLINE_Det finnes bare en h\xc3\xa5ndfull delvis bevarte insulae. Tre av dem hadde opprinnelig fire etasjer, \xc3\xa9n av dem hadde fem. De best bevarte blokkene er i Ostia Antica, Romas havneby ved Tiberens munning.'